George Simion, copreşedinte AUR: "Suntem solidari cu Sebastian Colţescu".
Partidul Alianţa pentru Unirea Românilor şi-a anunţat solidaritatea cu arbitrul Sebastian Colţescu. "Suntem solidari cu Sebastian Colțescu, victimă a unei campanii agresive de denigrare la nivel național și internațional", a spus George Simion. Marţi seară, meciul dintre PSG şi Istanbul Başakşehir a fost întrerupt, după ce fotbaliştii l-au acuzat pe român de rasism.
George Simion, copreşedintele AUR şi persoană care are un istoric ca membru al galeriilor de fotbal, a reacţionat cu privire la incidentul în care este implicat arbitrul român Sebastian Colţescu."Susținem corectitudinea pe terenul de sport, nu intoleranța generată de corectitudinea politică. Azi e Colțescu, mâine poate fi oricare dintre noi. Da, rasismul este inacceptabil, dar situația care a generat un val de ură fără precedent la adresa unui arbitru român nu se încadrează în acest tip de comportament. Suntem solidari cu Sebastian Colțescu, victimă a unei campanii agresive de denigrare la nivel național și internațional", a declarat copreședintele AUR George Simion.Meciul de marţi seară, de la Paris, a fost întrerupt după doar câteva minute, jucătorii protestând în urma unui dialog dintre "centralul" Ovidiu Haţegan şi Sebastian Colţescu, care era al patrulea arbitru. Sebastian Colțescu l-a îndrumat pe centralul Ovidiu Hațegan spre antrenorul secund de la Başakşehir, zicând "ăla negru".